Anija vallavolikogu tunnistas oktoobris kehtetuks tänavu jaanuaris vastuvõetud teehoiukava aastateks 2019-2021 ning kinnitas samaks perioodiks uue teehoiukava.
Abivallavanem Enn Punga sõnul said tänavu kõik plaanitud teeremondid tehtud ning odavamalt, kui arvestati. Ülejääk hoitakse talviseks teehoiuks, kuna aasta alguses kulus teedelt lume lükkamisele kavandatust rohkem raha.
Teehoiukava eelnõu, mis läbis volikogus kaks lugemist, valmistas ette septembrist vallatöölt lahkunud endine taristuspetsialist Margus Molok.
Tänavu ehitati-remonditi vallas teid 421 600 euro eest, järgmisel aastal on kavas teid korda teha 196 760 ja 2021. aastal 536 080 euro eest. Tulevaks aastaks teede investeeringuteks varem kavandatud rahasummat vähendati 151 000 euro võrra, et tulevaks sügiseks, kui Kehra kool tähistab 170. sünnipäeva, rajada kooli õuele linnaväljak. Sama summa võrra otsustati suurendati teede rahastust 2021. aastal.
„Oleme kahel eelneval aastal kõvasti teedesse investeerinud, ligikaudu 600 000 eurot kummalgi aastal. Arvan, et võime ühel aastal pisut tagasi hoida ja arendada linnaväljakut, järgmisel aastal jätkata teede korrastamist varasemas tempos,“ lausus vallavanem Riivo Noor.
Tänavu viidi Anija vallas musta katte alla 14,79 kilomeetrit teid, tuleval aastal on plaan viia tolmuvaba katte alla kokku 4,45 ning 2021. aastal 9,84 kilomeetrit teid. 2020. aastal pinnatakse Ojalepa ja Jõekalda teed Ülejõe külas, 800 meetri pikkune Õunapuu tee Salumäe külas, Parila külas 1,8 kilomeetri pikkune lõik Paenurme teest, 630 meetrit Rooküla-Nõmbra teed ning Aegviidus 200 meetrit Mäe, 270 meetrit Vaarika ja 130 meetrit Maasika tänavast. Uus asfalt pannakse järgmisel aastal Kehras Velko ja raamatukogu teele ja 440meetrisele Kalda tee lõigule Aegviidus. Kehras ehitatakse ja rekonstrueeritakse veel 385 meetrit Aiandi tänavat, Alavere kortermajade vahele tehakse 260 ruutmeetri suurune asfaldikattega parkla.
2021. aastal saavad musta katte Lilli küla keskuse tee, Lükati küla Laasu tee, Alavere Eigna tee, 910meetrine lõik Mööbli teest Ülejõe külas ning 2,7kilomeetrine lõik Pillapalu-Aegviidu tee Pillapalu poolses otsas. Suurima investeeringuna on ületuleval aastal kavas ehitada valgustatud jalgtee Kehras Keskuse tänava äärde kuni Kose-Jägala maanteeni. Selleks on esialgu arvestatud 80 000 eurot, kuid abivallavanema hinnangul läheb kõnnitee rajamine sellest kallimaks. Varasema teehoiukava kohaselt oli jalgtee 2020. aasta investeeringute kavas, kuid volikogu otsustas selle lükata aasta võrra edasi, et kasutada see raha tuleval aastal Kehra linnaväljaku rajamiseks. Samal põhjusel lükkusid aastaks edasi ka Sõpruse väljakut ümbritsevate teede asfalteerimine. Kehras asfalteeritakse 2021. aastal veel Põrguvälja ja Koidula tänavad.